少稷遠訪弊廬仍留佳句書此寫懷抱不足爲報也
作者：劉子翬
朝代：宋

paragraphs: 常嫌門外車，驅馳但揚塵。
今朝故人來，喜聽聲轔轔。
昔別自梁苑，分飛湘吳閩。
痛心鳴鏑禍，事往勿復陳。
共載諧寥閴，分筇上嶙峋。
山川舊賞識，挾友意彌新。
徘徊小精廬，劇談口翻津。
爲言漂蕩餘，投迹荒寒濱。
夕火斧僧林，朝餐糴鄰囷。
官閑非所恨，有祿不濟貧。
牢愁寫萬斛，語壯眉不顰。
定知撐腸書，爲君發精神。
調鐘尚變啞，畫龍孰窺真。
吾聞倜儻才，韜默貴自珍。
量海浚宜廣，豪山磨欲磷。
十科世所重，羣公謂當仁。
向來薦牘飛，璧光動高旻。
陳編論糟粕，中有王道諄。
謀國必張國，療民須活民。
但得君名揚，何異我志伸。